अमृतसर लैंड होते ही पैसेंजर गिरफ्तार; ज्यादा शराब पीने के बाद मचाने लगा था शोर
IndiGo Dubai Flight Air Hostess Molestation Case - दुबई से अमृतसर एयरपोर्ट पहुंची इंडिगो की फ्लाइट के लैंड होते ही एक पैसेंजर को गिरफ्तार कर लिया गया। पकड़े गए पैसेंजर की पहचान जालंधर के गांव कोटली निवासी राजिंदर सिंह के रूप में हुई है।
दुबई से अमृतसर एयरपोर्ट पहुंची इंडिगो की फ्लाइट के लैंड होते ही एक पैसेंजर को गिरफ्तार कर लिया गया। पकड़े गए पैसेंजर की पहचान जालंधर के गांव कोटली निवासी राजिंदर सिंह के रूप में हुई है। थाना राजासांसी की पुलिस ने सिक्योरिटी मैनेजर की शिकायत के बाद आरोपी के खिलाफ कार्रवाई भी कर दी है।
मिली जानकारी के अनुसार दुबई से अमृतसर पहुंची इंडिगो की फ्लाइट संख्या 6E 1428 में यह घटनाक्रम हुआ। दुबई से इस फ्लाइट में राजिंदर सिंह भी बैठा था। उसने फ्लाइट में शराब का सेवन शुरू किया। अधिक सेवन करने से राजिंदर सिंह अपना आपा खो बैठा।
इंडिगो एयरलाइंस के सहायक सिक्योरिटी मैनेजर अजय कुमार द्वारा पुलिस को दी शिकायत के अनुसार फ्लाइट के दौरान रास्ते में आरोपी ने शराब पी कर महिला क्रू मेंबर के साथ छेड़छाड़ की और ऊंची आवाज में शोर भी मचाया।
कोर्ट ने न्यायिक हिरासत में भेजा
पुलिस ने सहायक सिक्योरिटी मैनेजर अजय कुमार की शिकायत पर कार्रवाई की। आरोपी के खिलाफ IPC की धारा 354 और 509 के तहत केस दर्ज किया गया। उसे कोर्ट में पेश किया गया। जहां से कोर्ट ने न्यायिक हिरासत में भेज दिया है।